2020. gada 14. maijā Noteikumi Nr. 293

Rīgā (prot. Nr. 33 2. §)

**Grozījumi Ministru kabineta 2020. gada 26. marta noteikumos Nr. 165** "**Noteikumi par Covid-19 izraisītās krīzes skartiem darba devējiem, kuri kvalificējas dīkstāves pabalstam un nokavēto nodokļu maksājumu samaksas sadalei termiņos vai atlikšanai uz laiku līdz trim gadiem**"

Izdoti saskaņā ar likuma

"Par valsts apdraudējuma un

tā seku novēršanas un pārvarēšanas pasākumiem

sakarā ar Covid-19 izplatību"

2. un 14. pantu

Izdarīt Ministru kabineta 2020. gada 26. marta noteikumos Nr. 165 "Noteikumi par Covid-19 izraisītās krīzes skartiem darba devējiem, kuri kvalificējas dīkstāves pabalstam un nokavēto nodokļu maksājumu samaksas sadalei termiņos vai atlikšanai uz laiku līdz trim gadiem" (Latvijas Vēstnesis, 2020, 62B., 67A., 71D., 83A., 88A. nr.) šādus grozījumus:

1. Aizstāt 3.1. un 3.2. apakšpunktā vārdus "martā vai aprīlī" ar vārdiem "martā, aprīlī, maijā vai jūnijā".

2. Aizstāt 3.2.1. apakšpunktā vārdus "eksporta apjoms" ar vārdiem "īstenotā preču un pakalpojumu eksporta apjoms un preču un pakalpojumu piegādes apjoms Eiropas Savienības teritorijā".

3. Aizstāt 6. punktā vārdus un skaitli "un turpmāk līdz nākamā mēneša 30. datumam par kārtējo kalendāra mēnesi" ar vārdiem un skaitļiem "līdz 2020. gada 20. maijam – par laikposmu no 2020. gada 1. aprīļa līdz 30. aprīlim, līdz 2020. gada 31. maijam – par laikposmu no 1. maija līdz 31. maijam un līdz 2020. gada 30. jūnijam – par laikposmu no 1. jūnija līdz 30. jūnijam".

4. Izteikt 12.10. apakšpunktu šādā redakcijā:

"12.10. darbiniekiem, kuri vienlaikus ir nodarbināti valsts vai pašvaldības institūcijā vai kapitālsabiedrībā, izņemot pedagoģisko vai radošo darbu valsts vai pašvaldības institūcijā vai kapitālsabiedrībā, un kuru ieņēmumi no tā nepārsniedz 430 *euro* mēnesī, vai darbiniekiem, kuri vienlaikus veic saimniecisko darbību un kuru ieņēmumi no tās pārsniedz 430 *euro* mēnesī;".

5. Papildināt noteikumus ar 12.1 un 12.2 punktu šādā redakcijā:

"12.1 Krīzes skartais darba devējs, uz kuru attiecas kāds no šo noteikumu 12. punktā darba devējam noteiktajiem kritērijiem, ir tiesīgs iesniegt iesniegumu, lai nodrošinātu, ka tā darba ņēmējs saņem dīkstāves palīdzības pabalstu.

12.2 Valsts ieņēmumu dienests informē Valsts sociālās apdrošināšanas aģentūru par darba ņēmējiem, kuriem Valsts ieņēmumu dienests ir atteicis dīkstāves pabalstu, pamatojoties uz kādu no šo noteikumu 12. punktā darba devējam noteiktajiem kritērijiem."

6. Papildināt noteikumus ar 22. punktu šādā redakcijā:

"22. Lai dīkstāves pabalstu par laikposmu no 2020. gada 14. marta līdz 31. martam saņemtu darbinieki, kuri vienlaikus veic pedagoģisko vai radošo darbu valsts vai pašvaldības institūcijā vai kapitālsabiedrībā un kuru ieņēmumi no tā nepārsniedz 430 *euro* mēnesī, darba devējs ir tiesīgs iesniegt Valsts ieņēmumu dienestā iesniegumu divu nedēļu laikā no šā punkta spēkā stāšanās dienas."

Ministru prezidents A. K. Kariņš

Ekonomikas ministrs J. Vitenbergs